**ROKIŠKIO RAJONO SAVIVALDYBĖS TARYBA**

**S P R E N D I M A S
DĖL ROKIŠKIO MIESTO VILNIAUS GATVĖS PRATĘSIMO, PAVADINIMO AIKŠTEI SUTEIKIMO, ŠMUŠKEVIČIAUS A. GATVĖS PANAIKINIMO IR DĖL PAVEDIMO SUFORMUOTI SKLYPĄ**

2018 m. sausio 23 d. Nr. TS-
Rokiškis

Vadovaudamasis Lietuvos Respublikos vietos savivaldos įstatymo 16 straipsnio 2 dalies 34 punktu, Lietuvos Respublikos vidaus reikalų ministro 2011 m. sausio 25 d. įsakymu Nr. 1V-57 patvirtintų Pavadinimų gatvėms, pastatams, statiniams ir kitiems objektams suteikimo, keitimo ir įtraukimo į apskaitą tvarkos aprašo 3.4 punktu ir atsižvelgdama į iniciatyvinės grupės 2017 m. gruodžio 29 d. prašymą Nr. 2 „Dėl Šimtmečio aikštės“ ir 2018 m. sausio 10 d. komisijos „Dėl Lietuvos Šimtmečio aikštės įteisinimo“ aktą, Rokiškio rajono savivaldybės taryba

n u s p r e n d ž i a:

1. P r a t ę s t i Rokiškio miesto Vilniaus g. (1 priedas).

2. S u t e i k t i Rokiškio miesto aikštei Šimtmečio aikštės pavadinimą (2 priedas).

3. P a n a i k i n t i Šmuškevičiaus a. gatvę (3 priedas).

4. P a v e s t i Rokiškio rajono savivaldybės administracijai atlikti Šimtmečio aikštės sklypo pagal stilizuotą Lietuvos Respublikos kontūrą formavimo procedūras (4 priedas).

Sprendimas per vieną mėnesį gali būti skundžiamas Regionų administraciniam teismui, skundą (prašymą) paduodant bet kuriuose šio teismo rūmuose, Lietuvos Respublikos administracinių bylų teisenos įstatymo nustatyta tvarka.

Savivaldybės meras Antanas Vagonis

Egidijus Žaliauskas

Rokiškio rajono savivaldybės tarybai

**SPRENDIMO PROJEKTO ,,DĖL  ROKIŠKIO MIESTO VILNIAUS GATVĖS PRATĘSIMO, PAVADINIMO AIKŠTEI SUTEIKIMO, ŠMUŠKEVIČIAUS A. GATVĖS PANAIKINIMO IR DĖL PAVEDIMO SUFORMUOTI SKLYPĄ“**

**AIŠKINAMASIS RAŠTAS**

**Tarybos sprendimo projekto tikslas** – pakeisti Rokiškio miesto gatvės Šmuškevičiaus a. pavadinimą pratęsiant Vilniaus g., suteikti aikštei pavadinimą Šimtmečio aikštė, pavesti savivaldybės administracijai suformuoti Šimtmečio aikštės sklypą pagal stilizuotą Lietuvos Respublikos kontūrą.

**Šiuo metu esantis teisinis reglamentavimas.** Lietuvos Respublikos vietos savivaldos įstatymo 16 straipsnio 2 dalies 34 punktas; Lietuvos Respublikos vidaus reikalų ministro 2014 m. kovo 13 d. įsakymas Nr. 1V-178 ,,Dėl Lietuvos Respublikos vidaus reikalų ministro 2011 m. sausio 25 d. įsakymo Nr. 1V-57 ,,Dėl Numerių pastatams, patalpoms ir butams suteikimo, keitimo ir apskaitos tvarkos aprašo ir Pavadinimų gatvėms, pastatams, statiniams ir kitiems objektams suteikimo, keitimo ir įtraukimo į apskaitą tvarkos aprašo patvirtinimo“ pakeitimo“ aprašas.

**Sprendimo projekto esmė.** 2018-01-09 Rokiškio rajono savivaldybės administracijos direktoriaus sudaryta komisija „Dėl Lietuvos šimtmečio aikštės įteisinimo“ svarstė rajono visuomenės iniciatyvinės grupės siūlymą dėl J.Smuškevičiaus aikštės pavadinimo pakeitimo ir aikštės kontūro suformavimo. Atsižvelgiant į komisijos 2018-01-10 aktą, keičiamas gatvės pavadinimas Šmuškevičiaus a. į pavadinimą Vilniaus g., ir suteikiamas naujas aikštės pavadinimas – Šimtmečio aikštė.

 **Galimos pasekmės, priėmus siūlomą tarybos sprendimo projektą:**

 **teigiamos** – gatvės ir aikštės pavadinimas susiejamas su artėjančiu 2018 m. vasario 16 d. Lietuvos valstybės atkūrimo šimtmečio paminėjimu.

 **neigiamos** –nėra.

 **Šio sprendimo nauda Rokiškio rajono gyventojams.** Miesto gyventojai ir svečiai lankysis ne tik plačiai žinomose ir lankytinose Rokiškio miesto vietose, bet aplankys ir naujai kuriamą Šimtmečio aikštę.

 **Finansavimo šaltiniai ir lėšų poreikis.** Dėl gatvės pavadinimo pakeitimo, sprendimui įgyvendinti savivaldybės vykdomajai institucijai reiks ant gyventojų namo įrengti naują gatvės pavadinimo lentelę. Kaina apie 30 Eur.

Dėl sklypų Šimtmečio aikštėje suformavimo. Turi būti formuojami du žemės sklypai. Vieno sklypo suformavimo kaina yra apie 350 Eur. Abiejų sklypų formavimo kaina bus apie 700 Eur. Vieno sklypo kadastrinių matavimų kaina yra apie 200 Eur. Abiejų sklypų kadastrinių matavimų kaina bus apie 400 Eur.

Rengiant kadastrinių matavimų bylas papildomai reikės sumokėti už riboženklius. Vienas riboženklis apytiksliai 5 Eur. Kadangi sklypas turės apie 200 taškų, vadinasi  riboženklių vertė bus 1000 Eur.

Bendra suma už sklypo suformavimą, kadastrinius matavimus ir riboženklius būtų 2100 Eur.

Architektūros ir paveldosaugos skyrius raštu kreipėsi į Lietuvos heraldikos komisiją, kad ši pateiktų atsakymą ar suformavę J.Šmuškevičiaus aikštės sklypo kontūrą pagal stilizuotą LR kontūrą, nepažeistume LR valstybės herbo, kitų herbų ir herbinių ženklų įstatymo bei kitų įstatymų. Komisijos artimiausias posėdis įvyks sausio 25 d., kuriame ir bus svarstomas mūsų paklausimas.

Taip pat raštu kreipėsi į Nacionalinę žemės tarnybą prie Žemės Ūkio ministerijos, kad ši pateiktų atsakymą ar yra galimybė suformuoti J.Šmuškevičiaus aikštės sklypo kontūrą pagal stilizuotą LR kontūrą. Atsakymą gausime per teisės aktuose nustatytą laiką.

 **Suderinamumas su Lietuvos Respublikos galiojančiais teisės norminiais aktais.** Projektas neprieštarauja galiojantiems teisės aktams.

 **Antikorupcinis vertinimas.** Teisės akte nenumatoma reguliuoti visuomeninių santykių, susijusių su LR Korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Rokiškio miesto seniūno pavaduotojas Egidijus Žaliauskas